khistorydata/jeongjo-sjw-relations huggingface dataset:
정조 9년
趙興鎭。以兵曹言啓曰。依下敎。侍衛禁軍及駕後禁軍武藝出身武藝別監內吹兼內吹等處。設粥以饋之意。敢啓。傳曰。知道。
정조 9년
趙興鎭。以兵曹言啓曰。依下敎。侍衛禁軍及武藝出身武藝別監內吹等處。療飢之意。敢啓。傳曰。知道。
정조 9년
李祖源。以大司成意啓曰。今三月初三日。儒生課試。當爲設行。而大提學吳載純。身病。限內不得爲之之意。敢啓。傳曰。知道。
정조 9년
趙興鎭。以兵曹言啓曰。依下敎。侍衛禁軍及武藝出身武藝別監內吹兼內吹等處。療飢之意。敢啓。傳曰。知道。
정조 9년
趙興鎭。以戶曹言啓曰。建禮堂東墻頹圮處改築及明光門集禮門修補之役。今已完畢之意。敢啓。傳曰。知道。
정조 9년
趙興鎭。以訓鍊都監言啓曰。依傳敎。乙巳榜武科出身吳海淸處。米三石木綿五疋補給之意。敢啓。傳曰。知道。
정조 9년
趙興鎭。以訓鍊都監言啓曰。依下敎。衛內軍兵等。療飢之意。敢啓。傳曰。知道。
정조 9년
趙興鎭。以禁衛營言啓曰。本營諸將官射會時。把摠任希莘柳葉箭五巡全布。依例別單書入之意。敢啓。傳曰。知道。
정조 9년
以禁衛營諸將官射會時柳葉箭五巡全布別單。傳于趙興鎭曰。如有加資之例。以加資付標。
정조 9년
趙興鎭。以禁衛營言啓曰。依下敎。本營槍劍軍兼內吹及布帳外排立鄕軍等處。療氣之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍及布帳外排立鄕軍等處。療氣之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍及布帳外排立鄕軍等處。設粥分饋之意。敢啓。傳曰。知道。
정조 9년
趙興鎭。以禁衛營言啓曰。依傳敎。乙巳榜武科出身吳海淸回榜宴時。米三石木綿五疋助給之意。敢啓。傳曰。知道。
정조 9년
趙興鎭。以御營廳言啓曰。依下敎。環圍軍兵等處。療氣之意。敢啓。傳曰。知道。
정조 9년
趙興鎭。以御營廳言啓曰。依下敎。本廳兼內吹及環圍軍兵等處。設粥分饋之意。敢啓。傳曰。知道。
정조 9년
趙興鎭。以御營廳言啓曰。依下敎。本廳兼內吹及環圍軍兵等處。療飢之意。敢啓。傳曰。知道。
정조 9년
趙興鎭。以御營廳言啓曰。依傳敎。乙巳榜武科出身吳海淸。米三石木綿五疋助給之意。敢啓。傳曰。知道。
정조 9년
李祖源。以守禦廳言啓曰。本廳親牙兵左司前哨官石致瑊。身病猝重。勢難察任。今姑改差。何如。傳曰。允。
정조 9년
李祖源。以武一所試官意啓曰。今日本所柳葉箭應射擧子。自天字至往字一千人內。入格十人之意。敢啓。傳曰。知道。
정조 9년
趙興鎭。以武一所試官意啓曰。今日開場木箭應射擧子。自雲字仍爲試取之意。敢啓。傳曰。知道。
정조 9년
趙興鎭。以武一所試官意啓曰。今日本所木箭應射擧子。自雲字至重字一千五百人內。入格十四人。與再昨日及昨日入格三十三人。合爲四十七人之意。敢啓。傳曰。知道。
정조 9년
趙興鎭。以武一所試官意啓曰。今日開場木箭應射擧子。自芥字。仍爲試取之意。敢啓。傳曰。知道。
정조 9년
趙興鎭。以武一所試官意啓曰。今日本所木箭應射擧子。自芥字至文字半字一千四十九人內。入格十人。通計前三日入格四十七人。都合爲五十七人矣。木箭纔已畢試。柳葉箭今方開場。而擧子數多。殿試期迫。加設四貫革。試取之意。敢啓。傳曰。知道。
정조 9년
趙興鎭。以武二所試官意啓曰。臣所今日木箭。自天字至月字。試取入格二十一人。未及試取一千九百四十一人。日暮姑停之意。敢啓。傳曰。知道。
정조 9년
李祖源。以武二所試官意啓曰。臣所今日柳葉箭。自天字至藏字。試取入格十二人。未及試取一千二百四十一人。日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今方開場。自盈字木箭。仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日木箭。自盈字至餘字。試取入格七人。未及試取一千一百四十一人。日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自成字木箭。仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日木箭。自成字至爲字。試取入格三十四人。未及試取四百九十一人。日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自霜字木箭。仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日自霜字至劍字半字木箭。試取入格二十一人。自天字至劍字半字擧子二千四百四十一人內。前後都合入格八十三人矣。木箭今已畢試。以柳葉箭仍爲試取。而殿試不遠。遐方擧子留滯。亦甚可悶。自前如此之時。多有加設貫革之例。故依近例加設四貫革之意。敢啓。傳曰。知道。
정조 9년
洪仁浩。以義禁府言啓曰。咸鏡監司李命植狀啓內。甲山府定配罪人雲亨樂彬漌福海等。俱以叵測之類。自犯罔赦之罪。得保首領。視息覆載。在渠輩之道。所當杜門屛息。而或潛奸府妓。買宅以居。陰結外人。作爲使喚。馱物牟利。縱奴行惡。甚至縛柱拔鬢。立馬行獵。豪橫放恣。究厥心腸。萬萬凶悖。若復仍置此地。漸肆凶肚。則將不知何樣禍端。不止一邑之貽害而已。竝移配絶島。嚴加防束。永絶外人相通之路。令該府稟處事。啓下矣。罪人雲亨樂彬漌福海等之負犯。俱是一刻難容於覆載之間。而當初減死定配之命。特出於好生之德意。則在渠等之道。固當縮伏屛息之不暇。而恣意跳踉。蔑法行惡。究厥腸肚。誠萬萬凶獰。其在嚴隄防杜後弊之道。不可仍置。依狀請竝移配絶島。而雲亨全羅道靈巖郡楸子島。樂彬濟州牧旌義縣。漌濟州牧大靜縣。福海羅州牧黑山島分配。前罪目中。以狀啓內辭意添書。依例發遣府書吏羅將。自甲山府執捉。仍令押送于各其配所。而嚴飭於該道道臣及新定配所官。另加防禁。俾絶無窮之慮。何如。傳曰。移配不可。惟在嚴飭防守之如何。以此申飭。可也。
정조 9년
洪仁浩。以義禁府言啓曰。當直保授罪人金履容。歸其本家。不爲他處待令。而追後施賞事。命下矣。依下敎。金履容卽爲放送。歸其本家之意。敢啓。傳曰。知道。
정조 9년
洪仁浩。以義禁府言啓曰。李羽晉。更令該府詳考法文。以相當照律勘處事。擧條。啓下矣。李羽晉因慶尙監司李秉模査啓刑曹覆啓內。糶糴法意。旣嚴且重。而各公用之以還穀例下。殆至六百餘石者。雖曰承訛襲謬。違制則大矣。若曰取用於留庫條。則秋捧以前。當作虛留。若曰取用於分給條。則民間所受。反減實數。以此以彼。在公多害。不可以因循舊習。有所參恕。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以贖金矣。李羽晉。杖一百收贖。告身盡行追奪。而旣有功議區別之命。功議各減一等。杖八十收贖。奪告身三等。而當初以虛錄律。西原縣徒二年定配矣。卽爲放送事。分付該道道臣之意。敢啓。傳曰。知道。
정조 9년
洪仁浩。以刑曹言啓曰。癸卯七月初七日本曹前參議臣趙鼎鎭時弊上疏。尾陳八道檢律生疎。律文各別擇送之意。則批旨內。成節目永久遵行事命下。故其時本曹。以律官取才祿官及外方窠。分而二之。以祿取才爲勸奬。而八道檢律取才。則以曾經明律以上許赴。兩都檢律取才。則以曾經審律以下許赴事。定等第節目啓下。此實慮其優劣混雜之弊。必欲以精熟者。差送八道檢律之意。而明律中有年久多履歷者。有年少未更事者。捨其久勤履歷。徒以取才差送。則其中亦不無才不才幸不幸之弊。有非當初定等第擇差之本意。非徒此也。生疎者于囑僥倖之弊。比比有之。此不可不嚴加防塞。自今以後。曾經明律以上人中。以年久多履歷者。從久勤差送八道檢律。曾經審律以下人中。以年久多履歷者。從久勤差送兩都檢律。其餘則次次勸課鍊習。亦爲從久勤輪回差送。何如。傳曰。判堂登對時。從後稟處。可也。
정조 9년
洪仁浩。以刑曹言啓曰。定山李興福原情。未詳本事顚末。相考草記。坡州盧建星原情。憑藉傳訃云云。殊甚訝惑。元供辭亦自本曹節該草記事。判下矣。取考其原情。則李興福之父奎錫。與其叔弘錫。壬寅冬。以堤川罪人李亨甲締結樣。自捕廳推捉。滯囚京鄕。于今三年。生死漠然。蓋亨甲曾居恩津。壬寅三月。稱以搬移堤川。男負女戴。乘夜逃去。行跡殊常。故自本道鎭營。方爲跟捕。而壬寅十月。亨甲來省其祖墳於定山。言于矣叔曰。堤川土厚生好云故矣。叔貧窮所致。與之同往。則生利之豐。不如亨甲之言。卽爲還歸。其時略有妖誕之說。而知之妄言矣。今以此作罪案矣。父矣叔與亨甲。一次往返堤川。而已無干涉之事。豈不極冤云。盧建星父聖中。定配於大靜縣。而其祖父彦益。辛丑作故。其父在絶海。邦禁莫重。隻字片信。無由相通。臺啓方張之時。雖不敢援例請暇歸葬。而通訃一事。朝家初無禁令。故伊時呈禁府。則推諉本道。本道推諉於禁府。屢次哀乞。終不得回。昨春以前後事狀。呈訴禁府。始得許題。仍受道臣題辭。往付康津。方爲候風之際。濟州牧使李文爀。不問公文之有無。移文康津。直爲逐送。終至虛還。今則喪期已盡。而上司公文。亦未免阻搪。通訃一事。永無可望矣。父年過六十。旣在罔赦之科。則實無生還之期。特許矣身。涉海通訃云矣。李興福盧建星等原情。依判下節該書入。而李興福之隱然歸罪於李亨甲。敢稱其父其叔之無罪。如是煩籲。究厥所爲。誠極痛駭。盧建星渠父聖中之罪犯。關係何如。而稱以通訃。敢請躬自涉海云者。放恣無嚴。莫此爲甚。其在嚴隄防杜後弊之道。不可尋常處之。自臣曹移文該道。竝爲捉來。各別嚴勘。何如。傳曰。允。其中盧哥事。不必以此爲罪。分揀。可也。
정조 9년
趙興鎭。以一所巡廳言啓曰。依傳敎。二更量犯夜人別監高尙賢。依更數決棍二十度後。放送之意。敢啓。傳曰。知道。
정조 9년
李祖源。以左邊捕盜廳言啓曰。依宣傳官金燨口傳下敎曰。罪人李景容嚴囚本廳。洪克榮放送。金德文保囚之意。敢啓。傳曰。知道。
정조 9년
刑曹啓目粘。古阜郡殺獄罪人婢得伊獄事云云。依前同推。期於取服爲白乎旀。全州府殺獄罪人金把孫獄事云云。依前同推。期於取服。何如。判付啓。姑令依前同推。來頭審理時。更爲論理稟處爲良如敎。
정조 9년
刑曹啓目粘。順天殺獄罪人崔得才査啓云云。更加同推。嚴査啓聞後稟處。何如。判付啓。更令道臣別具意見。論理狀聞爲良如敎。
정조 9년
刑曹啓目粘。永同殺獄罪人李召史査啓云云。另飭同推。期於取服之意。分付道臣。何如。判付啓。姑令依前同推。來頭審理時。更爲從所見稟處爲良如敎。
정조 9년
刑曹啓目粘。申在心等山訟査啓云云。山訟一事。道臣旣已決處。今無可論是白在果。李義弼係是朝官。移義禁府處之。何如。判付啓。訟理曲直。道啓在焉。自可依此決定。而至於李義弼。設有處事之不審。以曾經玉署之長。至被捽髮之辱。不必更令置對。此回啓勿施爲良如敎。
정조 9년
刑曹啓目粘。寶城殺獄罪人鄭大仁獄事回啓云云。上裁。何如。判付啓。旣有新定律名。依此照勘之意。分付爲良如敎。
정조 9년
乙巳三月初三日辰時。上御重熙堂。右承旨與提調入侍時。藥房提調徐有隣。右承旨李祖承。記注官金鳳顯。記事官尹行任。以次進伏訖。上曰。金吾入直當直及行首一都事。問名以入。賤臣承命出問。以行首都事徐有器。一都事李性淳。入直都事洪龍健。當直都事鄭東輔。仰達。上曰。卽聞禁堂言。罪人等不善饋藥云。自今申飭。隨症饋藥。饋藥時必令救療官先嘗。其他救療等節。着意爲之之意。發牌一都事。嚴飭分付。可也。又下敎曰。分付秋曹。罪人洪益榮供辭斯速捧入之意。申飭。可也。賤臣承命出傳。還奏曰。刑判今方捧草供入來云矣。仍命退。諸臣以次退出。
정조 9년
乙巳三月初三日未時。上御誠正閣。刑曹判書與下直營將入侍時。刑曹判書金華鎭。左副承旨洪仁浩。假注書李敬五。記事官李崑秀尹行任。羅州營將許任。洪州營將徐有和。晉州營將具敍五。以次進伏訖。上曰。益榮何時捉來乎。華鎭曰。日出時矣。上曰。在渠家云乎。華鎭曰。捉來於坡州渠家云矣。上曰。爲人了了乎。華鎭曰。猶未了了。反復究問。初則抵賴。末乃詳告矣。渠供中河東事。渠實不知。只聞花開洞之爲好云。福榮與衡往復書札。一不得見。只有一奴一傔。主管凡百。往來其間。福榮之上京時。則必與衡相會於福榮之妻家云。故臣又問曰。朝家之於汝家。前後曲念。何如。汝若一一直招。則今欲將功贖罪。須勿隱諱云爾。則供曰。今若問于克榮或奴傔。謂渠參聞凶謀。則當伏知情之律云。此外無他更告之辭矣。上曰。福榮嘗欲謀殺益榮云。於渠別無可問之事矣。仁浩曰。錢貨去來。益永旣已知之。其間豈無隱情之可問者乎。渠所謂奴與傔。竝爲推問。似好矣。上曰。當初推問益榮者。慮或有隱情之可覈者矣。三月擧兵等說。旣出於福榮之招。則此外更無可問之端。益榮則放送。奴傔則使之發捕。可也。仍命營將進前。任等以次進奏職姓名訖。上曰。當此三南機捕之時。民心不無驛騷之慮。今番擇差。予意有在。爾等須下去善爲之也。命諸營將先退。下敎曰。左右捕將待令於刑曹直房事。分付。仍命退。諸臣以次退出。
정조 9년
乙巳三月初三日申時。上御重熙堂。坐直承旨與吏曹參判入侍時。吏曹參判徐有防。左承旨趙興鎭。假注書李敬五。記注官金鳳顯。記事官李崑秀。以次進伏訖。上曰。捕廳秋曹俄捧文案入之。尙瑞院一馬牌入之事。分付。賤臣承命出持入。上命書傳敎曰。藥院提調職務相妨。兼帶知義禁許遞。今日政差出。又命書傳敎曰。職務相妨。右捕將徐有大許遞。以在京無故人差出。待下批牌招。傳授命召及大將牌傳令牌。又命書傳敎曰。吏郞趙濟魯兼帶許遞。原傳旨勿施。又命書榻敎曰。在外宣傳官改差。今日政差出。上曰。順天營將內移。出榻敎命書榻敎曰。河東府使改差。今日政差出。又命書榻敎曰。西原營將內移。又命書榻敎曰。前牧使金永綬給牒敍用。又命書榻敎曰。朔州府使李晳遞付京職。又命書榻敎曰。宣傳官曺命集他岐相換。又命書榻敎曰。未赴任守令中舒川郡守。昆陽郡守改差。今日政擇差。仍命退。諸臣以次退出。
정조 9년
乙巳三月初三日初更。上御重熙堂。坐直承旨入侍時。左承旨趙興鎭。假注書李敬五。記注官金鳳顯。記事官李崑秀。以次進伏訖。上曰。政望連爲催促入之。以順天營將望筒。命書傳敎曰。已知其勤幹。以禁軍將孫克福擬入。仍命退。承史以次退出。
정조 9년
行都承旨李致中坐。左承旨趙興鎭坐。右承旨李祖承坐直。左副承旨洪仁浩坐。右副承旨金履正坐直。同副承旨李祖源坐。注書朴能源病一員未差。假注書洪義浩仕朴蓍壽仕直。事變假注書李德鉉仕。
정조 9년
傳于李致中曰。左承旨入侍。
정조 9년
傳于李祖源曰。禮房承旨馳詣元陵。奉審摘奸。局內諸陵。一體奉審摘奸以來。
정조 9년
傳于李祖承曰。右承旨與提調入侍。
정조 9년
兵曹口傳政事。以李文爀爲西原營將。
정조 9년
傳于李祖源曰。奉審承旨入侍。
정조 9년
兵曹口傳政事。副司直單金魯鎭。
정조 9년
傳于金履正曰。右副承旨入侍。
정조 9년
御醫金光顯書啓。進賀謝恩兼冬至正使判中樞府事李徽之。連爲無事作行。今三月初一日酉時量。還渡江出來之意。詮次啓達。傳曰。知道。
정조 9년
李祖源。以備邊司言啓曰。原春監司徐鼎修狀啓。有令廟堂草記稟處之命矣。取見其狀本。則以爲。本道詳定不足之弊。逐年增加。若當公費繁數之時。則一邑加下。或過千金。詳定應捧。已盡於夏前。半年公下。白地進排。及夫歲末區劃給代。其間公費。拮据無方。貸錢富民。便成謬規。今以詳定磨勘。分作一年兩等。春夏已下之數。秋冬應用之處。量度上下於夏等磨勘。秋等別下。歲末磨勘後上下。而先以常賑留庫中取用。及其歲末。以備局句管穀耗條還報。則非但繼用之便。實爲祛弊之道。而屢千包穀物之年年作錢取用。誠甚可悶。依湖南沿邑夫刷價例。以均廳上納錢中。量其所入。每年劃給詳定不足之。代以句管穀耗條。折價會錄於均廳。而本廳如以需用之不足爲慮。則歲末還報時作錢上納事。請令廟堂稟旨。分付矣。蓋此詳定加下條。稱貸民間。實爲嶺東諸邑難支之端。道臣之銳意矯革。寔出於仰體軫恤之意。所論頗有條理。所請不至難從。從長變通。在所不已。磨勘之一年一度。比諸他道之四等會減。可謂太稀闊。今若分作兩等。則非但不疎不數。加用之爲幾何。京司自可照管。至於穀物取用之道。備局句管之穀。旣已盡分。則勢將從他推移。而畢竟充補則一般。貸於民則有弊。貸於公則無損。一依狀請。許以常賑穀貸用。實合事宜。而若於此。無科條之嚴立。則憑藉攢那之弊。難保其必無。每年秋初。較量半年支放之數。某色取用之爲幾石。論報本司。受題擧行。歲末磨勘時。亦以有餘則還錄。不足則加用。而所取用幾石。照數還報之意。一體枚報。以爲憑考之地事。蓍爲定式。申明分付。均廳錢換穀一款。儲穀之意。非不美矣。而事目本自至嚴。廳儲近又不敷。有難輕議。置之。何如。傳曰。允。本道詳定不足條之取用富民錢貨。寧有如許事理。莫曰稱貸。何異白徵。斯速矯弊。斷不可已。且以狀辭觀之。此弊甚於蔘弊。朝家旣聞之後。豈或等閑看過乎。常賑穀貸下一節。外面雖似便好。細究亦有掣礙。見今諸道穀簿。到處枵然。本道爲最甚。貯穀實是目下急務。均廳錢換穀一款。依狀請施行。甚合謀始之體。在本廳亦無加損。以此意。與該廳堂上往復。更爲論理稟處。可也。
정조 9년
李祖承。以禁衛營言啓曰。本營把摠任希莘柳葉箭連五巡全布別單書入矣。如有加資之例。以加資付標事判下。而他營門則五巡全布。雖有加資之例。本營則只有施賞之例。原別單中付籤以入之意。敢啓。傳曰。他營旣有加資之例。況是連五巡全布。把摠任希莘。特爲加資。可也。
정조 9년
趙興鎭。以武一所差備官。以試官意啓曰。今日開場柳葉箭應射擧子。自秋字仍爲試取之意。敢啓。傳曰。知道。
정조 9년
李祖源。以武一所試官意啓曰。今日本所柳葉箭應射擧子。自秋字至文字半官三千一百四十九人內。入格十五人。與昨日入格。合爲二十五人矣。柳葉箭纔已畢試。鐵箭今方開場。而以兩防牌試取之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自閏字柳葉箭。仍爲試取之意。敢啓。傳曰。知道。
정조 9년
李祖源。以武二所試官意啓曰。臣所今日自閏字至劍字半字入格十九人。昨日入格十二人。合爲三十一人矣。柳葉箭今已畢試。鐵箭仍爲試取。而依例以兩防牌試取之意。敢啓。傳曰。知道。
정조 9년
乙巳三月初四日巳時。上御重熙堂。軍士房承旨入侍時。左承旨趙興鎭。假注書朴蓍壽。記事官李崑秀尹行任。以次進伏訖。興鎭曰。禮曹判書金魯鎭。以本職撕捱。陳疏到院。故俄已還出給矣。上命書傳敎曰。今日皇壇隷儀時。紙榜書寫官。不可不進參。禮曹判書金魯鎭。以本職辭疏到院云。許遞。使之卽爲進參。上命前判書金魯鎭。令該曹口傳付軍職。出榻敎行任曰。明日本閣奉審。何以爲之乎。上曰。後日爲之。興鎭曰。兵曹參議柳誼解由。何以爲之乎。上命新除授兵曹參議柳誼解由勿拘。牌招察任。出榻敎上曰。在外守令知入。順天郡守咸陽府使昆陽郡守。亦令今日內辭朝。賤臣承命出傳。上曰。今日坐直爲誰乎。興鎭曰。李祖承金履正矣。上命退。承史以次退出。
정조 9년
乙巳三月初四日午時。上御重熙堂。右承旨入侍時。右承旨李祖承。假注書朴蓍壽。記注官金鳳顯。記事官李崑秀。以次進伏訖。上命藥房提調入侍。賤臣承命出。與徐有隣偕入進伏。上命讀諸公事。仍命退。諸臣以次退出。
정조 9년
乙巳三月初四日申時。上御誠正閣。奉審承旨入侍時。同副承旨李祖源。假注書朴蓍壽。記事官金鳳顯車亨衢。以次進伏訖。上命右副承旨入侍。賤臣承命出。與金履正偕入進伏。上謂祖源曰。局內陵上。皆已奉審乎。祖源曰。然矣。命讀祭官擧案及祭物件記。祖源讀奏訖。上曰。今日則不爲入直耶。祖源曰。然矣。上曰。然則早退休息焉。祖源承命出。上謂履正曰。兵曹參知隨行。爲幾月乎。履正曰。爲四月矣。上命書傳敎曰。在外未下直守令。皆令催促上來。使之一兩日內辭朝。仍命退。諸臣以次退出。
정조 9년
乙巳三月初四日酉時。上御重熙堂。坐直承旨入侍時。右副承旨金履正。假注書朴蓍壽。記事官李崑秀尹行任。以次進伏訖。上命讀諸公事。命右承旨入侍。賤臣承命出。與李祖承偕入進伏。上曰。右副先退。仍命退。承史以次退出。
정조 9년
行都承旨李致中坐。左承旨趙興鎭坐直。右承旨李祖承坐。左副承旨徐龍輔坐。右副承旨洪仁浩坐。同副承旨金履正坐直。注書朴能源病。假注書洪義浩仕朴蓍壽仕直。事變假注書李德鉉仕。
정조 9년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 9년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
李致中啓曰。同副承旨李祖源今日不爲仕進。卽爲牌招。何如。傳曰。許遞。前望單子入之。待下批牌招察任。
정조 9년
傳于李致中曰。左副承旨入侍。
정조 9년
以香室大報壇節祭受押單子。傳于李致中曰。親押。
정조 9년
趙興鎭。以武一所試官意啓曰。今日開場。鐵箭應射擧子。自洪字仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日自天字至列字。鐵箭試取入格九十二人。未及試取一千六百九十一人。日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自張字鐵箭。仍爲試取之意。敢啓。傳曰。知道。
정조 9년
金履正。以義禁府言啓曰。物故罪人梁衡。前後受杖。不滿三十度。傷處不至深重。而一日之間。遽致徑斃。揆以事理。終涉可疑。京兆雖已行檢。其在重獄體之道。不可循例一檢而止。亟令秋曹卽爲覆檢。當該入直都事。拿問處之。救療官及守直軍卒。竝令攸司。嚴覈得情。何如。傳曰。允。捕廳周牢時骨屈云。而觀於訊推時捕廳刑㾗。亦狼藉。然則徑斃似無可疑之端。都事不必拿處矣。
정조 9년
乙巳三月初五日辰時。上御重熙堂。左副承旨入侍時。左副承旨徐龍輔。假注書朴蓍壽。記注官金鳳顯。記事官尹行任。以次進伏訖。上命提調入侍。賤臣承命出。與徐有隣偕入進伏。命書榻敎曰。王大妃殿進御惠慶宮進服粟米飮。依昨年例煎入。又命書傳敎曰。明日仁政殿月臺親押。再明當詣奉室奉審。仍行省牲省器。奉室展拜前一日齋宿。旣是受敎。齋宿處所。以摛文院爲之。該房知悉。近因殿座。軍兵連爲勞苦。侍衛別雲劍。皆以入直磨鍊。槍劍軍。今番則置之。挾輦軍。以弘化金虎門軍各五十名出用事。分付。仍命退。諸臣以次退出。
정조 9년
乙巳三月初五日申時。上御重熙堂。坐直承旨入侍時。左承旨趙興鎭。假注書朴蓍壽。記事官李崑秀尹行任。以次進伏訖。上命讀諸公事。仍命退。承史以次退出。
정조 9년
行都承旨李致中齋宿。左承旨趙興鎭齋直。右承旨李祖承齋宿。左副承旨徐龍輔齋宿。右副承旨洪仁浩齋直。同副承旨未差。注書朴能源病一員未差。假注書洪義浩齋宿朴蓍壽齋直。事變假注書李德鉉仕。
정조 9년
大駕詣摛文院堂內後。奎章閣政院玉堂藥房口傳問安。傳曰。知道。
정조 9년
傳于李致中曰。下直守令營將留待。
정조 9년
傳于李致中曰。承旨前望單子入之。
정조 9년
承旨前望單子入之。曺遠振落點。
정조 9년
傳于李致中曰。新除授承旨待下批牌招察任。
정조 9년
傳于李致中曰。兵曹參知前望單子入之。
정조 9년
兵曹參知前望單子入之。金履正落點。
정조 9년
有政。吏批。判書李命植。參判徐有防進。參議金宇鎭傳旨未下。都承旨李致中進。以李泰永爲校理。尹長烈爲副校理。李太亨爲修撰。金履鏞爲副修撰。李在簡爲禮曹判書。崔逵翰爲宗簿主簿。沈晉賢爲求禮縣監。工曹正郞金鳳顯。兵曹佐郞承膺祚相換。
정조 9년
再政。以金東淵爲獻納。李天穆爲漢城庶尹。金斗應爲金城縣令。韓用和爲刑曹正郞。權爲洪州牧使。李敏亨爲黃澗縣監。兼春秋單金鳳顯柳焵爲大司諫。尹龜錫爲貞陵令。金必泰爲監察。鄭厚祚爲司饔主簿。金履正爲定州牧使。洪秉聖爲兵曹參知。金履裕爲司圃別提。李文源爲尙衣提調。
정조 9년
兵批。判書趙時俊進。參判李文源齋宿。參議洪秉聖未肅拜。參知柳誼入直進。左承旨趙興鎭進。以鄭枋爲同知。洪益弼爲副摠管。崔炅爲僉知。金樂豐爲兼司僕將。朴一源爲司禦。宣傳官申大偀仍任事承傳。副護軍單李漢興。副司直單林濟遠李祖源。副司果單金魯直。副司正單曺命集。前縣監任希莘今加折衝加資事承傳。鄭肅良任希莘爲五衛將。李漢一爲曹司衛將。
정조 9년
傳于李致中曰。留待守令入侍。
정조 9년
承旨前望單子入之。閔台爀落點。
정조 9년
李致中啓曰。今日齋宿。承旨不可不備員。而同副承旨閔台爀在外。合有變通之道。何以爲之。敢稟。傳曰。許遞。前望單子入之。待下批牌招。
정조 9년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而大報壇祭親押相値。不得爲之之意。敢啓。傳曰。知道。
정조 9년
李致中。以吏曹言啓曰。今此先蠶祭大祝。以前持平李庚運塡差。而時無職名。令該曹口傳付軍職。何如。傳曰。允。
정조 9년
趙興鎭。以兵曹言啓曰。靑陽門內宮墻近百間工役。不日告成。看役牌將。令該曹別單書入事。命下矣。依傳敎。築墻時看役牌將等役姓名。別單書入之意。敢啓。傳曰。知道。
정조 9년
趙興鎭。以司僕寺一二提調意啓曰。今此謁聖文武科新恩。當給本寺馬。而自前武科則只給甲乙科。今番亦依此磨鍊之意。敢啓。傳曰。知道。
정조 9년
趙興鎭。以備邊司言啓曰。本司武郞廳李寅植。奔走勤仕已滿十五朔。依例六品遷轉事。捧承傳施行。何如。傳曰。允。
정조 9년
洪仁浩。以戶曹言啓曰。各道年終錢穀御覽會計。待洪忠道會案上來。修正以入事。前已啓下矣。該道會案。今始來到。御覽會計。受出修正之意。敢啓。傳曰。知道。
정조 9년
趙興鎭。以訓鍊都監言啓曰。本局千摠權拭。局別將韓光迪。身病甚重。勢難察任。改差。何如。傳曰。允。
정조 9년
趙興鎭。以訓鍊都監言啓曰。本局別隊馬兵金成業。今番瑞蔥臺試射時。柳葉箭貫一中。上弦弓一張賜給事。原單子。黃籤付下。而頒賞之際。誤受馬帖。故馬帖渠已還納本寺。上弦弓一張。分付軍器寺。賜給。何如。傳曰。允。
정조 9년
趙興鎭。以武一所試官意啓曰。今日本所鐵箭應射擧子。自洪字至帝子三千五百人內。入格一百二十九人。昨日入格二十一人。合爲一百五十人。而兩技爲二十一人之意。敢啓。傳曰。知道。
정조 9년
趙興鎭。以武一所試官意啓曰。今日開場鐵箭應射擧子。自鳥字仍爲試取之意。敢啓。傳曰。知道。
정조 9년
趙興鎭。以武一所試官意啓曰。今日本所鐵箭應射擧子。自鳥字至文字半字三百四十九人內。入格二十五人。再昨日與昨日入格一百五十人。合爲一百七十五人。而前後兩技入格擧子。爲三十一人矣。鐵箭纔已畢射。騎芻仍爲繼試之意。敢啓。傳曰。知道。
정조 9년
趙興鎭。以武二所試官意啓曰。臣所今日自天字至劍字半字。騎芻試取入格三十人矣。騎芻今已畢試。鳥銃仍爲試放之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自劍字鐵箭。仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日鐵箭試取。劍字入格六人。昨日入格二百三十八人。再昨日入格九十二人。合爲三百三十六人矣。鐵箭今已畢試。騎芻仍爲試取之意。敢啓。傳曰。知道。
정조 9년
吏曹啓目粘。觀此驪州牧居幼學鄭璿上言。則其父翊夏。己亥年幸行時。年八十以上加資時。旣入成冊中。翊夏不爲入籍。拔去。當初恩典。再經幸行人加資之命是如乎。翊夏旣不入籍於本邑。故不可謂之再經。其所見漏。旣無可冤。上言內辭緣。置之。何如。判付啓。雖未入籍。旣云居生本土。再經幸行則無疑。驪州幼學鄭翊夏。今日政。加資下批爲良如敎。
정조 9년
判義禁金鍾秀疏曰。伏以。臣本以再生之喘。又犯萬死之罪。天幸未可以屢冀。輿論亦知其不免。乃蒙天地父母。愍惻臣老母情狀。特屈王章。姑從末勘。臣歸對老母。抱持惝怳。攢手于天。感淚如泉。所下傳敎七百七十有餘言。謂臣罪雖難貰。心實無他。其所以奬飾其本末。而勉勵其方來者。丁寧惻怛。字字可泣鬼神。古人所謂匪怒伊敎與以罪爲榮。皆爲臣今日設也。從古君臣之際。有是事否。不知無狀如臣。負罪如臣。何以得此於聖明也。臣百回奉讀。一字一涕。雖子子孫孫。糜身粉骨。尙何以報答其萬一也哉。曾未幾何。恩宥遽降。收敍同時。閣銜如舊。臣驚惶感激。五情飛越。赴召之路。變書忽上。金吾除命。又下於親臨帳殿之時。沐浴義重。蒼黃入參。人之沒廉恥無忌憚。至此極矣。擧顔羞見天日。傍觀看作何狀。蒙恩歸護。今已數日。中夜點檢。追舊愆而戴新渥。感愧交中。遶壁不寐。嗚呼。臣之疎闇顚妄。信心徑行。聖明之所俯燭也。從前負犯。罔非自取。噫。趨生避死。禽獸尙然。凡係懲羹吹薤之道。宜乎倍百常情。而一向冥迷胡亂。殆同匍匐入井。必死之罪。每由已作。而求生之道。輒煩聖念。俯仰天地。此何人哉。噫。臣罪臣自知之。以臣之受恩如天。屢承敷心之敎。而旣不能碎首沬血。以效臣死之義。又不能仰體聖心。鎭壓浮議。遂致義理漸晦。徒令風波荐作。一則臣罪。二則臣罪。此其罪死有餘負。而旣蒙聖上憐不加誅。到今只合夙夜內頌。以圖自新而已。前後聲罪之章。何莫非人臣之極罪。而孽在難逭。言出不諒。亦何敢猥有辨理。而其中一二箚疏。便是急書。人臣負此罪名。決不容晷刻假息於覆載之間。玆不得不涕泣嗚呼於閔覆之天。至若官職去就。非所敢論。伏乞聖明。亟命下臣司敗。將言者所言。明覈虛實。如有一毫非枉。臣當無辭就死。如其不然。一日雪此惡名。生可以自齒人類。死可以瞑目地下。惟殿下哀之憐之。臣無任瞻天望聖。血泣崩迫之至。答曰。省疏具悉。卿之得有今日。唯予在耳。雖至十顚百沛。輒費極力拯濟。奚直去冬事爲然。疏辭叨謝太過。卿於予。亦欲修外面人事乎。嚮來削黜時傳敎。卽卿一部譜乘。有是遭遇也。故有是全保。伊今以往。卿須休說辭巽二字。卿之近日樹立也。事功也。可以紀太常而垂靑史。且況兩段事之竝入卿耳。尤驗卿之自負名義人。亦以是待卿。卿可謂不負予所期也。一二人言之奕誤。予已所悉燭者。豈待卿云。然都付之過境。不害爲容物之方。卿其勿辭。待設鞫時來參。
정조 9년
行都承旨李致中坐。左承旨趙興鎭坐。右承旨李祖承坐直。左副承旨徐龍輔坐。右副承旨洪仁浩坐直。同副承旨洪秉聖坐。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
大駕詣皇壇入齋室後。奎章閣政院玉堂藥房口傳問安。答曰。知道。
정조 9년
洪仁浩啓曰。卽者副校理鄭萬始。副修撰兪漢敬。謂有情勢。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 9년
洪秉聖啓曰。武一所初試榜目。纔已捧入。而一等三人。誤以二人修整。有違格例。矇然捧入。臣不勝惶恐。而當該試官。難免不察之失。推考警責。何如。傳曰。允。
정조 9년
洪仁浩啓曰。卽者議政府錄事來言。領議政徐命善。以爲。所遭人言。萬萬罔測。心驚骨顫。不能一刻按住。今方逬出江郊云。仍納命召。何以爲之。敢稟。傳曰。敦諭承旨命召傳授。
정조 9년
承旨前望單子入之。李亨元落點。
정조 9년
李致中啓曰。新除授左承旨李亨元。以前任全羅水使。未及上來。斯速乘馹上來事下諭。何如。傳曰。許遞。前望單子入之。待下批牌招察任。
정조 9년
承旨前望單子入之。洪秉聖落點。
정조 9년
洪仁浩啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
文廟從享奠酌官單子。傳于李祖承曰。從享及兩廡獻官數少之故。每致遲滯。此後親行酌獻時。從享獻官。以二員磨鍊。兩廡獻官。以十五員磨鍊。此單子更爲修整以入。
정조 9년
傳于洪秉聖曰。左承旨趙興鎭越俸十等。
정조 9년
傳于洪秉聖曰。坐直承旨入侍。
정조 9년
吏曹口傳政事。以成德朝爲兵曹參知。
정조 9년
傳于李祖承曰。禮房承旨入侍。
정조 9년
李祖承。以兵曹言啓曰。今此謁聖時。軍兵當爲磨鍊。故取考謄錄則戊戌年謁聖時。挾輦軍二百名。禁軍竝與入直。四番隨駕。文廟環圍軍兵。訓局步軍四哨。馬軍三哨磨鍊。春塘臺文科設布帳處排立軍兵。以內外各營入直軍出用。而其代出番軍。量宜代把。各門把守軍。亦以出番軍擧行矣。今番則禁軍及馬步軍幾番幾哨磨鍊。而文科設布帳外排立軍及各門把守軍。亦依此擧行乎。敢稟。傳曰。禁軍番數三番。侍衛駕前別抄駕後禁軍。騎馬結陣。置之。出還宮時殿座時。自闕內侍衛。若此則可準前例侍衛之數。亦省禁旅偏苦之弊。依此磨鍊節目。挾輦軍亦依前例磨鍊。隨駕軍兵。把守軍兵。依前例擧行。隨駕步軍四哨。還宮後合竝。環衛春塘臺布帳外。而今番布帳。當稍闊爲之。入番軍勿爲取用。以禁御出番鄕軍各三哨除出。當門時。先爲排立。可也。
정조 9년
徐龍輔。以兵曹言啓曰。戊戌年謁聖時。文廟外設布帳。訓局次知擧行。春塘臺文科設帳處設布帳。訓禁兩營合力擧行矣。今亦依此磨鍊乎。敢稟。傳曰。文廟設布帳。今番置之。春塘臺設布帳。依草記。訓禁兩營合力擧行。比前闊大爲之事。分付。可也。
정조 9년
趙興鎭。以兵曹言啓曰。依下敎。侍衛禁軍及武藝出身武藝別監內吹等處。設粥以饋之意。敢啓。傳曰。知道。
정조 9년
洪秉聖。以兵曹言啓曰。依別單中施賞下敎。靑陽門內宮墻改築時。看役牌將張光郁黃壽海張泳劉泰成鄭光周等處。各木二疋賞給之意。敢啓。傳曰。知道。
정조 9년
趙興鎭。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 9년
洪仁浩。以司僕寺言啓曰。內寺墻垣改築時。下吏及牽馬陪巨達。令本寺分等施賞後。草記事。命下矣。書吏二人。各木二疋。牽馬陪一名。木一疋布一疋。四名。各木一疋。巨達四十名。各布一疋。分等施賞之意。敢啓。傳曰。知道。
정조 9년
趙興鎭。以武一所試官意啓曰。今日開場。鳥銃應放擧子。仍爲試取之意。敢啓。傳曰。知道。
정조 9년
趙興鎭。以武一所試官意啓曰。今日本所騎芻應射擧子。一技以上合二百五十七人內。入格爲三十一人。而三技入格爲六人矣。騎芻纔已畢射。鳥銃今方試放之意。敢啓。傳曰。知道。
정조 9년
趙興鎭。以武一所試官意啓曰。本所兩技入格擧子五十六人。而今日鳥銃。已放三十人。得中者爲十二人。今姑日暮停止。而前後三技俱入。合計爲十八人。明日開場餘數二十六人內。未知入格者當爲幾人。而設令盡數得中。亦未滿五十人。元額只就入格人數。仍爲出榜計料之意。敢啓。傳曰。知道。
정조 9년
洪秉聖。以武一所試官意啓曰。今日本所鳥銃應放擧子二十六人內。入格十四人與昨日入格十二人。合爲二十六人。前後俱三技入格都數爲三十二人。今方修正榜目之意。敢啓。傳曰。知道。
정조 9년
趙興鎭。以武二所試官意啓曰。臣所今日自天字至岡字。鳥銃試放入格二十一人。未及試放四十一人。日暮姑停之意。敢啓。傳曰。知道。
정조 9년
李祖承。以武二所試官意啓曰。臣所今日自張字至岡字。鐵箭試取入格二百三十八人。未及試取七十三人。日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。今方試放。而劍字以下未放四十一人。三技入格爲二十五人。雖未滿元額之數。只從入格數。依定式出榜目之意。敢啓。傳曰。知道。
정조 9년
洪秉聖。以武二所試官意啓曰。臣所今日開場鳥銃。已爲畢放。俱三技入格。爲二十七人矣。仍爲出榜之意。敢啓。傳曰。知道。
정조 9년
洪仁浩。以刑曹言啓曰。今此謁聖放榜時天童軍。例自本曹待令。而文科則全數定給。武科則只給甲乙科事。曾有定式。今亦依此擧行之意。敢啓。傳曰。知道。
정조 9년
前執義李福徽疏曰。伏以。臣年迫桑楡。材本樗櫟。二豎沈沈。萬念悠悠。宜乎人之不數。哿矣身之自廢。而太陽之症。至老益壯。薑桂之性。垂死猶烈。向來忠憤之激。果有官師之規矣。伏見傳敎下者。有曰急於泥獸之鬪。不覺春雉之鳴。繼伏見下徐瀅修疏批。又曰況以傾軋之習。欲售嘗試之計。辭旨截嚴。誨責備至。臣雖疲劣萬萬。粗知事君無隱之義。豈忍隨俗俯仰。以負我殿下也。得馬失馬。非臣所關。得朋喪朋。非臣所與。臣情到此。亦云窮矣。天日在上。焉敢誣也。噫。玉堂。極淸選之公器也。瀅修。極凶賊之首弟也。啓能視瀅修。以猶子。瀅修視啓能。以猶父。異乎人之曰師曰弟。而傳法護法。親若天性也。則鯨鯢種子。雖漏恢網。安敢擬於瀛選。微末庶官。亦羞比肩。何可寵以華銜乎。世之一稱能弟者。滔滔見枳。則渠獨何物。平步金華乎。殿下縱愛瀅修。其於四百年公器。被瀅修一朝壞了何哉。臣之所敢言。卽國人之所欲言也。人心所同。臣心亦然。故以共公齊憤之心。用大書特書之例矣。臣人微言輕。嚴敎如彼。臣直欲刳肝剖心。仰暴血忱。而不可得也。然而亦有一言可破者。下詢在廷藎臣。以及韋布。而若有一毫異辭。則臣請伏妄言之辜。臣雖愚諳。臣父今年八十有九。臣亦六十有九。上而愛日之不足。下而餘日之無多。有何前程。有甚覬。而白首殘年。受人指揮。得罪巨室也。假使臣苟受風旨。則何不於生人殺人。掀天動地之勢。而何必於目下奄奄九泉下之人哉。嗚呼。世上萬事。孰非可憂。至於操切言官而極矣。凡在臺閣者。出一言論一事。本事是非。倚閣一邊。輒曰受人指嗾。搢紳。波蕩。擧世譁然。猜疑往來於白地。勢焰薰灼於滔天。令人戰慄。杜其口而不敢發。決非聖世之爻象。實爲亡國之兆眹。臣實痛之。噫。北辰居所。衆星拱之。皇建有極。萬姓準之。聖上不爲之假借。則臺臣何所據而容喙乎。天地交泰。歲功可成。君臣交孚。言路可開。聖上亦爲之疑阻。則言官何所恃而敢言乎。人主惟當穆穆垂拱。以物付物。言可用則用之。言不可用則置之而已。是乃虛襟以聽。從諫弗咈底道理。而今焉王言一播。人心靡定。臺風由是而壞損無餘。朝廷由臣而貽羞莫大。其爲世道之憂。誠不淺淺。而亦豈平日仰望於殿下者乎。媕婀世界。妄觸忌諱。嶺海金木。乃分之宜。而聖度天大。罰止譴削。臣且惶且感。杜門訟愆。不意恩宥遽降。繼以有柏府除命。天牌儼臨。臣是何物。又有此誤恩也。惝怳感泣。宜卽趨謝。而情地臲卼。又敢違傲。揆以分義。尤萬萬死罪。臣旣一言妄發。重觸時忌。爲世所棄。今若憑恃寵靈。揚揚冒進。則駭機立至。毒鋒怒石。潛射交下。必將滅身而後已。臣身有無。固不足惜。而其於累聖明何哉。從今以往。臺端一步。便成鐵限。玆不得不冒死陳籲於慈覆之下。伏乞聖明。亟降威罰。永賜黜退。以快人心。以昭法紀焉。嘻噫。痛矣。瀅修之卞章。亦一變怪事耳。誇張威勢。暴厲口氣。滿紙悖說。曾無所忌憚。其曰三至之讒說莫售。渠果非父事能賊之人。而乃謂之讒乎。凡所謂讒者。指無爲有。指白爲黑。上以欺蔽天聰。下以疑亂人心者。是眞讒也。執贄以事。恭修子弟之職。終日坐侍。與聞巨細之事。十年如一日。甚至於率其妻而見之。有若舅姑之禮。其父事之跡。萬口謄傳。昭不可掩。而殆若白淨淨地。初無是事。而爲臣所捏無以讒誣者然。其敢自況於市虎。又何敢自況於曾聖乎。是可忍也。孰不可忍也。人固難欺。天亦敢欺歟。臣雖不忠無狀。決不爲三至之言。以欺我聖明也。又曰。逆節旣露之後。係戀私好者。彼固逆耳言則是也。啓能之因義翊疏而竄配也。逆節旣呈露無餘矣。瀅修猶敢齎錢。泣送江頭。啓能亦復執手。托其妻子。此非尋常係戀私護者之比。而放恣無忌。莫此爲甚。後瘳者固如是乎。先病者尙依舊也。以臣愚見。渠固眞箇逆耳。第以乃叔一疏之功存社稷。聖上特貸其命。曲保其家。欲報之德。昊天罔極。渠若有一分人心。固當縮伏田野。歌詠聖澤。以終餘年。是爲自靖恰當道理。而不此之爲。自同平人。唾手名場。登龍大闡。如拾草芥。金華玉署。若固有之。擧世之人。孰不憤惋而嗔罵也哉。況且以丁酉疏批。庚子筵敎。誇矜威脅。乃曰持此聖訓。永有辭於天下後世。渠雖急於禦人。苟有嚴畏之心。顧安敢作證君父。箝制萬口乎。渠又曰志在逞快。索瘢必細。是則誠未滿一哂。渠家之千罪萬惡。有口皆言。有手皆指。臣曾不欲索言汚筆。而今又不言。則是負殿下也。臣請痛陳而無誅可乎。當初瀅修之委質於能賊也。齒尙幼耳。使其陷身而至此者。夫豈獨渠之罪哉。蓋其父命膺。本以妖邪之性。濟以陰譎之行。外假口耳之學。內藏貪狼之惡。勢利所趨。千億化身。陰陽黑白。反覆情態。不忍正視。而方能賊勢張之時。移家結隣。漁樵作稧。托子請學。腸肚互繆。只知有啓能。不知有國家。以乙未冬致祭時事觀之。國勢岌嶪。凜如一髮。幸賴乃弟之叫閽。以我寧考日月之明。燭彼凶徒叵測之逆節。乾斷揮廓。肅淸朝廷。使幾危之宗社。轉以爲磐泰。仍又賜祭其家。以示嘉乃王臣之盛意。當是時也。忠逆判爲兩塗。擧國稱慶。同朝甚喜。諸士大夫莫不奔走。以往作爲榮觀。則其爲主祀之子若孫者。尤當感結幽明。竭蹶祗候於降香宣饋之際。而乃反假托事故。一不與祭。悖絶倫常。頓無悽愴之意。背馳君父。顯有怨懟之跡。究厥罪惡。則不忠不孝。實有浮於能獜諸賊萬萬矣。雖或以乃弟之樹立。欲爲曲加庇護。然曾未聞桓沖之忠赤。而卒掩桓溫之惡逆。王導之有功。而反貸王敦之跽斬。則國家刑賞之無章。孰有甚於此哉。特因其父子兄弟。左右盤據。作威作福。簸動一國。加膝置淵。惟意所欲。故人皆屛息。莫敢誰何。邇來十數年之間。朝廷之上。寂寂無一義士。其可曰國有人乎。將焉用彼大臣與三司也哉。臣嘗中夜憂憤。繞壁彷徨者數矣。非不欲一登天階。臚列其前後許多罪惡。而亦有所忍而不敢發者。臣尤死罪。噫。彼瀅修之罪。非但父事能賊之爲可惡。雖以乃父貫盈之罪。自在應坐之律。渠何敢自齒人類。抗公議而逞私毒乎。此而置之。三綱絶矣。九法斁矣。臣謂徐命膺之罪狀。博採公議。快施當律。瀅修亦爲永削朝籍。屛諸外裔。以示不與同中國之義。斷不可已也。至於孟至大。臣豈爲瀅修之對擧。而强覓出來也。臣稔聞至大與德相親昵。渠之年纔滿五十。而德相爲渠。至請陞六。渠嘗稱道德相。必曰吾丈席。必曰吾先生。其所景仰尊慕。非比尋常鄕老。傳說極其浪藉。故臣果有所臚列矣。其後賓筵諸臣。咸曰無是事云。則臣何必刺口論辨。而歸之於風聞之爽。亦自無妨。藉使稱之曰師弟。師弟亦有許多般。豈如瀅修之於啓能也哉。嗚呼。臣之通籍十八年。入臺十有五年。曾未有一半分報效。而今焉老且病矣。拭巾待盡。望斷此世。而惟有愛君一念。炳然如丹。目見義理晦塞。忠逆混淆。世道日下。國事日非不勝憂危之忱。粗效塵刹之報。庶或免夫不匡者之墨刑。而倘蒙我聖明俯賜採納。則臣雖卽日滅死。可以無餘恨萬萬矣。國家幸甚。世道幸甚。臣無任激切屛營之至。省疏具悉。已處分矣。
정조 9년
修撰李翼晉疏曰。伏以。臣自來情勢。備悉於向前辭疏。金華一步。鐵限已劃。此不但通朝之所共知。抑亦聖明之所俯燭。而抆拭之恩。愈往愈摯。除拜之命。無月無之。華誥不翅聯翩。情地轉益惶蹙。積犯違逋。鑽地無路。撫躬慙憚。求死不得。不生不滅。淟涊度了。今已十有月矣。間叨臺銜。重速人言。三司之列。無地可容。永爲淸朝之僇人。自分聖世之棄物。迺者玉署新命。又下於千萬夢想之外。除旨纔宣。天牌踵臨。臣固當感激恩造。怵畏義分。拚棄廉隅。竭蹶趨承。而第臣株守之見。不能自異於後前。滓穢之蹤。不宜復玷於淸顯。參倚前衡。有靦面目。荐違恩召。秪增惶悶。玆敢冒入文字。仰凟崇嚴。伏乞天地父母。俯垂鑑諒。亟命鐫臣職名。仍治臣逋慢之罪。以肅朝綱。以安私分。不勝大願。臣旣不敢以見職自居。則固不敢妄有論列。而事係懲討。不容泯默。略此附陳。惟聖明之垂察焉。噫嘻。痛矣。夏賊之變出。于今七易月而歲又改矣。然而爲殿下臣子。無一人穴胸刳肝。以明夫痛骨腐心。必死無生之意。猶且戴冠簪穿衣裳。食息蠢動。自同平常。去年如是。今年如是。臣等之心。誠冥且頑矣。臣等之罪。誠死有餘矣。噫。欲言夏賊之凶。膽裂而不能成聲。欲書夏賊之事。肉顫而不能拈筆。此不但國朝四百年以來所未有之劇逆大憝。實天下國家之所未有也。不但天下國家之所未有。實自有天地有萬物以來所未有也。臣於伊時。適參訊囚之列。目見窮凶之事。耳聽絶悖之語。恨不得卽地剮碎。手磔其胸肚。口嚼其心肝。而畢竟所施之典。不過按例而收孥已也。循常而瀦澤已也。今雖九族而夷其種。不足以當懲討之律。百口而梟其首。不足以酬臣民之痛。顧乃看作尋常之逆。終止於按例應行而止。則今日廷臣。其將何面目自立於天地間乎。臣於昨秋。猥隨諸臺之後。始發陽澤追奪及适雲傍照之啓矣。何幸於數朔靳持之餘。乃因請對之擧。特降從施之命。神人之憤。尙可少洩。殄戮之典。尙可少伸。而成命纔下。兪音旋閟。子女之年未滿者。復令待時而用刑。恭恒英材之年旣長者。或令減等。或令更考。有若疑罪考律者然。神人之憤。幾洩而復菀。殄戮之典。幾伸而復屈。上下相持。尙未擧行。忍使環東土億萬生靈。復與此賊之凶種逆産。同戴一天之下。思之及此。不覺腸催而肝裂。言之及此。不覺臆塞而心隕。此雖今日廷臣懲討不嚴之罪。而臣愚死罪。亦不能無憾於天地之大矣。夫逆種之待年滿行刑。應坐之出繼減等。槪言討逆之常法。收孥之例規也。今於亘萬古所未有之逆。當用亘萬古所未有之律。而不惟不用所未有之律。胡乃反輕於五賊已施之律乎。伏願廓揮乾斷。亟擧典刑。無使凶支逆孼。一刻容息於覆載之間焉。嗚呼。明義一部。卽我東方春秋之書也。天經地義。賴此而不泯。君綱臣分。藉是而不墜。爲今日海東臣子。北面於殿下之廷者。固當守此之如金石。信此之如四時。一或漫漶乎此箇隄防。疑亂乎此箇義理。則固已知其爲群凶之餘醜。國家之亂臣。苟非巨慝元凶之骨子眞種。又況敢叛是義而讎是書乎。噫。天下事固未嘗有無因而生者。亦未嘗有無漸而成者。惟此夏賊之變。猝發於人情常理之所不測。誠若無因與漸之可論。而徐究其本。極探其源。則夏賊之於丙丁庚辛之間。已是戴頭之恒簡。換面之德億也。蓋其拚死護逆之習。傳襲於乃父緩獄之時。甘心附賊之態。已著於喪服受狀之日。怨國家讎君父之心。根着肚腸。乃至於作此集千古之凶逆所未聞。窮萬代史牒所未見之變。若是者其可謂無因而無漸乎。然則端緖之窮覈。實不容少緩。黨與之鋤治。尤不容少忽。而奈之何文書之可按者。竝付回祿。情迹之稍露者。尙未究問。伈泄度日。一至此哉。懲討之不嚴。旣失於丙丁。而致有庚辛之逆。又失於庚辛之逆。而致有夏賊之變。今玆夏賊之獄。其懲治之悠泛。究覈之疎忽。比諸丙丁庚辛之獄。已不知落下幾層。則餘孽之滋蔓。又不知釀出何樣變怪乎。義理由是而益晦。人心職此而靡定。狂徒密覘。漸肆跳踉。醜類潛伺。益無忌憚。千怪萬變。無事不有。果然有李魯春伸救尹得孚之疏。夫血戰懲討之大論。讎視義理之主人。首爲夏賊之所吹噓汲引者。得孚是已。夏賊伏法之後。窮覈夏賊之徒黨。極探夏賊之端緖。則爲得孚者。烏得免先治之律。而適値大霈之慶。混蒙宥釋之典。揆以邦憲。已是失刑之大者。雖輿儓走卒之至愚極迷者。若聞尹得孚三字。莫不驚心竦骨。奔避割斷之不暇。而噫彼魯春。獨何心腸。乃敢挺身袒右。幻形立幟。外作自明之狀。潛懷罔測之圖。必欲破壞明義錄隄防。網打爲國邊搢紳。探其語脈之所自。跡其聲氣之所應。則時議二字。始於夏賊之口。一轉而爲得孚前夏之疏。再轉而爲兪岳柱俗流之月。三轉而爲魯春向日之擧。一串相貫。異口同聲。其心所在。吁亦凶且憯矣。夫夏賊之窮凶情節。只緣究覈之無所。以致鋤治之尙稽。今幸黨與之自露。情迹之自綻。政是鉤覈根因。痛加鋤治之一大機會也。夫何竄配之典。不足以懲岳柱之罪。而看作已了之案。得孚魯春之設鞫得情。不宜時刻之暫緩。而或偃息鄕廬。自同無故。或移置房屋。比例輕囚。此豈治逆黨重獄體之道乎。雖然。此輩特其前茅後殿耳。蓋醞釀有所因焉。排布有所漸焉。主張邪議。乖亂國是。慫慂怪鬼。打成窩窟者。卽金鍾秀是已。噫。彼鍾秀。受殿下非常之寵。荷殿下罔極之恩。凡所以拂拭而拯拔之者。在廷諸臣。無與爲比。而乃敢不有前席惻怛之敎。逞其平日陰譎之習。伎倆難忘於宿處。風波助成於平地。遂使鬼蜮之徒黨。顯售羸豕之躑躅。其辜恩負國之罪。有不可殫記。而獨其疏詆沈樂洙一款。尤爲渠極罪斷案。夫鍾秀之庚子一箚。不可不謂之樹立。而今以沈樂洙之疏。反謂之氷炭燕越。則前所謂樹立者。已不知其閣在何邊。而不知不覺之中。吐出其眞情實狀。何其巧於前而拙於後也。其張皇賊邊。角勝義理之罪。實爲近日群醜之窩藏。論以國法。初施薄竄。已失太寬。削黜之名。又豈足以當其罪乎。至若宋載經之銓席特簡。畀之以振淹疏滯之政。則其在對揚之道。固當一循公議。甄別淑慝。毋負我聖上拔擢委畀之盛意。而今乃反是。不待僉議之可否。不問干係之淺深。藉重疏通之聖敎。秪作濟私之欛柄。徘徊舊窟而不忍忘。抵敵國論而不少忌。人心之誑惑。朝象之泮渙。職此爲祟。論其負犯。固已萬萬駭痛。而及夫輿論峻發。聲罪至嚴。則惟當惶蹙訟愆。縮伏俟罪之不暇。而乃敢投疏告歸。張皇爲說。了無摧沮之意。顯肆噴薄之習。苟有一半分嚴畏之心。豈若是劻攘躑躅。而不自止耶。其在明好惡正國是之道。決不可置而不論。臣謂金鍾秀宋載經。竝依諸臣之請。各施當施之典。斷不可已也。嗚呼。近年以來。亂逆層生。或巨魁纔誅。而餘孽寔繁。或枝葉雖翦。而根株未拔。隨戮隨生。愈出愈凶。而殿下於近日處分。惟以鎭安全保四字。爲第一急務。凡於懲討之典。每用寬緩之政。此固出於大聖人欲竝生哉之意。而臣愚淺見。竊以爲。鎭安自鎭安。懲討自懲討。固不當急於此。而忽於彼也。明矣。炎炎不滅。而至於燎原。涓涓不絶。而至於滔天。則終必至大鋤治大懲創而後已。于斯時也。殿下雖欲鎭安而全保之。亦恐末如之何。與其大戮於凶醜旣蕃之後。曷若先絶於亂本尙少之時乎。臣竊不勝繞壁憂慨之忱。玆因短章。略陳愚悃。伏惟殿下少垂察焉。臣無任屛營祈懇之至。省疏具悉。所陳悉諭諸批矣。
정조 9년
校理嚴思憲疏曰。伏以。漢儲早建。周文無憂。邦籙永休。春晷舒長。惟我東宮邸下。溫文日就。胄筵將開。臣民歡忭。小大惟均。仍伏念。臣獲戾神明。奄失所恃。三霜纔闋。一縷苟存。息影當世。灰心榮塗。頃於蟄伏松楸之日。伏承玉署除命。未及登途。旋蒙恩遞。曾未數日。除旨復辱。是何誤恩之聯翩。偏侈於臣身耶。臣誠惝怳驚懍。莫省所以攸措。夫瀛館妙選。素稱華貫。論思重任。宜畀宿儒。苟非經術優長。詞翰贍博。莫宜居之。念臣以學則魯莽而無所稱。以才則空疎而無一長。雖尋常百執事之末。尙不堪比數於驅使之責。況今法筵日開。顧問是資。如臣庸愚。其何敢冒廁於橫經之列乎。逖違之餘。一覲誠切。而左右揣量。承膺無路。召牌之下。屢犯違傲。玆敢略暴由中之懇。冀蒙體下之仁。伏乞聖慈。俯垂鑑諒。亟賜鐫改。以淸官方。以安微分焉。臣於乞免之章。不宜贅及他說。而憂憤所激。敢此附陳。惟聖明垂察焉。臣於年前。蓋嘗隨諸臣後。謄傳三司之啓。而未嘗不慨然痛歎。以爲此紙幾年陳故。懲討無日了當。苟使廷臣。明日張膽。碎首沬血。則天誅豈若是淹延。凶徒豈復敢跳踉哉。深愧群下之莫能誠格。竊憂王章之無以夬伸矣。及至于今。凶如鄭妻而偃處近畿。逆如龜柱而量移善地。國榮德相。迄未施收孥之典。其餘諸啓。亦依舊因循。駸駸然至於民彝物則。晦盲閉塞。國不得爲國。人不得爲人矣。畢竟梟心狼性。怨毒交集。乃於赫赫天日之下。忽然出書契以來所無之夏賊。噫嘻。痛矣。自有此賊以後。尙可以伈俔度日。復事玩愒。不思所以大懲創乎。雖施适雲之例。顧何足少洩神人之憤。而待年減等之命。不過爲治逆之例典而止耳。竝與斗恭英材。而尙未用本來隨坐之律。且伊時文書。竝付回祿。到今傔屬。一未鉤覈。値萬古所無之變。討萬古所無之逆。而疎漏寬緩。殆若無事。古今天下。寧有是耶。殿下於刑政之間。每軫春噓物茁之仁。而終欠雷厲風飛之斷。此其所以凶逆之前後相續而無所懲畏。人心之漸以陷溺而莫可收捨也。伏願深留聖意。夬奮頹綱。亟行逆種加等之律。竝許三司新陳之啓。使國家典刑。毋至於一直縱弛也。嗚呼。凡今之人。追思與夏賊比肩朝行之時。尙不禁瑟縮而戰掉。而況尹得孚。卽夏賊居銓時。急欲通擬。首先汲引者也。苟求於形迹聲氣之間。則得孚烏得免黨與之誅乎。噫。彼李魯春。初旣挺身而聲討。末又換面而營護。其奊詬之態。閃倏之跡。有不容一日緩覈。而頃日傳敎。有直施編配之命。似此獄體。前所未聞。此豈爲明示好惡。杜絶亂萌之道乎。臣謂亟寢成命。嚴鞫得情。斷不可已也。臣無任屛營祈懇之至。省疏具悉。所陳已悉諭諸批矣。
정조 9년
應敎尹㬦疏曰。伏以。邦慶無疆。封典遄完。八域延頸。孰不忭躍。臣幸其時。職忝宮僚。獲覩盛禮。區區愛戴之忱。有倍他人。況今三陽泰回。千休鼎至。社壇祈穀。宸誠格天。廟宮展謁。聖孝準海。臣民慶忭。大小惟均。臣於太僕直所。忽伏奉玉署除旨。感激恩數。義卽叩謝。而自來情勢。已有所劃。今此職名。尤非臣夢寐之所到。天牌之下。不敢承膺。徑歸私次。方此俟勘。聖度天大。不加之罪。乃下只推之命。臣驚惶霣結。罔知攸措。第伏念。新銜匪分。舊愆難冒。則論思一步。此生鐵限。臣何敢揚揚玷據。自同無故者哉。伏願聖明。亟命銓部。永爲刊削。以重淸選。以安賤分焉。臣於乞遞之章。不宜及他。而平日願忠之念。耿耿在中。不可以官職去就。時日稍後。有所泯默。敢此瀝血而附陳焉。嗚呼。聖人之心。卽一天也。上天之仁心。豈不欲春生。而又未嘗不秋殺者。特以雨露霜雪。俱所以爲敎。而呴噓肅殺。各有其時而然也。今我聖明之所以治劇逆者。偏用於春生。而或廢於秋殺。故逆根漸固。禍蔓益滋。至於夏賊之變。尙忍言哉。千剮萬斫。不足暴其罪。口嚙手磔。不足洩此憤。膽裂神掉。淚隨言逬。治獄之緩。愈久愈痛。當日按獄之臣。執法之官。尙何顔面自立於世乎。草草刑訊。忙忙跽斬。而搜得文書。卽付回祿。綢繆交通之跡。遂未鉤得。致使平日聚首誣君。戟手詬天之徒。無一誅鋤。戴頭自在。甘與之同天。又重之比肩。其可曰國有知臣死之義者乎。臣亦孱劣無勇。卒未免隨衆而逐隊。滿心慙憤。無面可抗。噫嘻。此豈一箇梟獍之所可猝地做出者耶。蓋彼情節。父唱子傳。暗地密授。凶肚逆種。互相誑誘。口熟耳慣。如說茶飯。故惟彼凶賊。遽以讎君之心。敢肆射日之誣。不畏天雷之擊首。不憚神目之在傍。乃忍萌於心而筆之書。肆然袖來於淸禁。手傳於近臣。窮天地亘古今。寧有如許變怪乎。向者尹得孚之一疏。已是受嗾嘗試之計。其時若得嚴訊。則庶可打破窩窟。逆折亂萌。而上以鎭安爲念。下以姑息爲事。馴致萬古所無之凶變。而猶不大加警動。一味恬嬉。陽澤之追律。近始蒙允。凶孥之加等。尙此靳許。殆同平城之圍。用干戚之舞。攻伐之病。求蔘朮之劑。臣每念此。不勝骨戰而心寒。直欲痛哭而不可得也。噫。陽澤倖相夏賊。世卿也。親黨之盤據。羽翼之布列。不比他賊。而其陰慘窮凶之誣。有浮於凶檄。則詿惑人心。煽動訛言之憂。庸有旣哉。伏願聖明。亟降綸音。曉諭中外。使之革心改圖。丕變舊惡。此乃化龍蛇而爲赤子也。今日急務。莫過於此。況又得孚之非久放還。尤爲賊徒生心之資。故李魯春之反身營護。可見其勢之猖狂。而至若兪岳柱。則渠以蟣蝨之微。敢售鷹犬之技。背馳國是。爲賊報仇。挺身立幟。甘心黨凶之罪。不可島配而止。臣謂竝與得孚魯春嚴鞫得情。斷不可已也。金鍾秀前後負國之狀。今盡彰露。論其罪犯。擢髮難贖。當初竄配之律。猶屬末勘。則豈可顧私情而屈公法乎。近日許多變怪。俱出於鍾秀之作俑。則此眞所謂厲階也。拔本塞源之道。不可不嚴。宋載經則本一武斷鄕曲之怪鬼輩。而鍾秀之傀儡也。妄恃拂拭之恩。不思報效之圖。再叨銓席。獨擅注擬。不知格例。不顧是非。稱以疏通。引進匪類。人鬼雜糅。黑白混淪。以致數月之間。人心波蕩。世道乖亂者。莫非載經之罪。竝與鍾秀。亟允諸臣之請。以嚴隄防焉。今此鋤治之方。正宜明目張膽。不可使毁破明義之凶圖。至於滔天。而職在三司之列者。謂已了當。如前觀望。隨人備數。少無誠意。懲創之道固如是乎。臣竊痛焉。噫。此莫非治逆不嚴。義理漸晦。鄭妻置郊。而揆衡等凶徒糾結。龜賊出陸。而鍾秀之徒。又如是跳踉。禍患之來。如執左契。寧不大加懼哉。此實安危存亡之機。伏願殿下。體上天秋殺之義。念王綱陵夷之憂。廓揮乾斷。卽降兪音。以遏亂本。以靖世道焉。臣無任屛營祈懇之至。答曰。省疏具悉。所陳悉諭諸批矣。
정조 9년
修撰姜疏曰。伏以。噫嘻。痛矣。人之大倫。莫重於君君臣臣。國有亂賊而懲討不擧。則三綱淪九法斁。此孔聖所以有沐浴之請。商書所以垂殄滅之訓也。丙丁以來。世運日下。一種凶孽之徒。讎視國家。角勝君父。梟獍莫變於舊性。龍蛇不囿於大化。千奇百怪。式月斯生。劇逆大慝。無歲不有。至於夏賊之出。而天地之變極矣。嗚呼。夏賊之變。豈忍言哉。語其窮凶。無辭可擬。論其極惡。無律可施。直是窮天地亘古今。所未聞所未有之劇賊大逆也。此賊一出。而民彝絶矣。人紀壞矣。環東土含生之倫。孰不欲臠其肉而寢其皮。少洩臣民共戴之痛。而窮覈未及根柢。常刑只加其身。孥戮之啓。便成故紙。伈伈俔俔。式至半年。凡今日爲殿下臣子者。其可曰有人理有臣分乎。頃者大臣求對之後。幸得五賊例該府擧行之命。而因循至今。迄無發落。逆産則以待年爲敎。斗恒則以出系爲拘。至於斗恭英材則斷以處斬。而又不亟下傳旨。致此擧行之淹延。揆以王章。論以獄體。寧有是哉。臣謂逆産子女正刑及斗恒處絞。亟從三司之請。斗恭英材處斬傳旨。卽速頒下。使逆支凶種。無復假息於覆載之間焉。嗚呼。尹得孚。卽夏賊居銓時。力戰公議。首擧甄拔之人。而且其疏意。專出於攻斥大義。則其平日與夏賊綢繆之跡。眞贓畢露。昭不可掩。欲治夏賊之黨與。則捨得孚誰先哉。李魯春當初設鞫之請。深得邪正之辨。而到今一疏。忽地飜幻。伸救奬詡。無所不至。至以擬律過當。捫舌何及等語。滿紙叫嚷。情節巧慝。至於時論流輩等說。又是得孚之餘論。其心所在。將欲何爲。嗚呼。逆變之後。凡係此賊之支黨者。人孰不深惡痛斥。視之若浼。而噫。彼魯春。亦是人耳。苟有一分秉彝之心。何敢營護得孚。甘爲夏賊之後殿哉。此不嚴懲。則凶醜滋繁。亂本莫遏。難言之憂。容有其極。至於魯春之移置馬房。有若輕囚。大失獄體。臣謂李魯春尹得孚。竝令王府。嚴鞫得情。快施當律焉。向來金鍾秀竄配之啓。得蒙允兪。此政明義理嚴隄防之大處分也。夫孰不欽仰贊歎。而纔經一宿。遽下從輕之敎。臣於是。實不勝憂歎抑鬱之至。近來打壞隄防。搖撼義理。居然有氷堅豕躅之象者。是果孰使之然也。嗚呼。一部明義。卽我東方之春秋。鍾秀之所自以爲藉手立朝者。在此一書。而奈其宿處難忘。本情自在。面從於諄懇之聖諭。背馳於光明之國是。沈樂洙之樹立則自謂燕越。李魯春之變怪則陰相表裏。卽此數事。斷案已定。而及其再疏自明也。只以年條漫漶爲說。全沒頭緖。詖遁之辭。不掩其心。慢驁之態。猶夫前樣。其濫滑之習。陰譎之性。手脚綻露。十目難欺。凶國禍家。正謂此等人也。臣謂依前臺請。施以竄配之典。斷不可已也。至若宋載經之數月居銓。專肆伎倆。不念拔擢之聖恩。敢售黨伐之宿習。排擬之間。大駭物情。隄防由是而漸壞。義理由是而益晦。遂成近來之變怪。莫非載經之所由致也。臣謂前參判宋載經。亟施屛黜之典。宜矣。仍伏念。臣行己本自疎率。臨事靡所主張。徑退朝參。憲啓相繼論罷。參坐議謚。臺疏重以請削。觸處生疣。無往非罪。玉署除旨。荐下於杜門訟愆之際。坐違召命。尤增惶阨。多日竢勘之餘。天牌辱臨。義分是雙。他不暇顧。章皇出肅。獲登講筵。昵近耿光。榮寵已極。循省反顧。愆尤莫追。一肅恩命。雖伸叩謝。因仍蹲冒。大壞廉防。玆陳短章。悉暴衷懇。伏乞聖慈。俯賜鑑諒。削臣之職。治臣之罪。以肅朝綱。以安私分。千萬幸甚。臣無任屛營祈懇之至。省疏具悉。所陳悉諭諸批矣。